ตุนเงินสดเพิ่มหมื่นล้านรับปีใหม่
ธปท.เตรียมสำรองธนบัตรหลักหมื่นล้านบาท รองรับความต้องการใช้จ่ายในช่วงปีใหม่ เชื่อความต้องการใช้จ่ายเพิ่มขึ้น
14 ธ.ค. 2554

ธปท.เตรียมสำรองธนบัตรหลักหมื่นล้านบาท รองรับความต้องการใช้จ่ายในช่วงปีใหม่ เชื่อความต้องการใช้จ่ายเพิ่มขึ้น
นายวรพร ตั้งสง่าศักดิ์ศรี ผู้อำนวยการอาวุโส ฝ่ายบริหารจัดการธนบัตร ธนาคารแห่งประเทศไทย(ธปท.) กล่าวว่า ในช่วงเทศกาลปีใหม่ธปท.ได้มีการเตรียมสำรองเงินสดไว้มากกว่าระดับปกติ เบื้องต้นคาดว่าจะเตรียมสำรองเงินสดไว้เป็นหลักหมื่นล้านบาท แต่จะกี่หมื่นล้านบาทยังไม่ชัดเจน เพราะอยู่ระหว่างประเมินเพื่อเตรียมธนบัตรเงินสดไว้ให้ธนาคารพาณิชย์มาเบิกไว้ไปรองรับความต้องการใช้จ่ายของประชาชน ในช่วงเทศกาลส่งท้ายปีเก่าต้อนรับปีใหม่ 
ทั้งนี้ธปท.เชื่อว่าความต้องการใช้จ่ายเงินสดน่าจะเพิ่มสูงขึ้น ถึงแม้หลายพื้นที่จะพึ่งผ่านสถานการณ์น้ำท่วมมาไม่นานทำให้ไม่มีกระจิตกระใจใช้จ่ายมากนัก แต่มองว่าความต้องการการใช้จ่าย น่าจะยังเพิ่มขึ้น ตามความจำเป็นในการซ่อมแซมฟื้นฟูหลังน้ำท่วม การท่องเที่ยว และการเฉลิมฉลอง ซึ่งคงน่าจะใช้จ่ายมากกว่าปกติอยู่ดี
“เรื่องปริมาณเงินสดสำรองตอนนี้เรายังไม่ชัดเจนว่าจะเผื่อไว้มากกว่าปกติเท่าไรดี อยู่ระหว่างประเมินตัวเลขที่ชัดเจน แต่เชื่อว่าความต้องการใช้จ่ายช่วงเทศกาลปีใหม่ส่งทายปีเก่าหรือตรุษจีนน่าจะพีคอยู่แล้ว เบื้องต้นน่าจะเพิ่มขึ้นหลักหมื่นล้านบาท จากปกติที่มีเงินสดหมุนเวียนระดับ 1.2 ล้านล้านบาท “นายวรพรกล่าว 
นายวรพร กล่าวว่า สำหรับความต้องการเบิกจ่ายธนบัตรเงินสดตามปกติในแต่ละเดือน ขาเบิกออกไปจากธปท.ธนาคารพาณิชย์จะเบิกเฉลี่ยระมาณ 1 แสนล้านบาทต่อเดือน แต่ในส่วนขาเข้าก็ไหลกลับเข้ามาเฉลี่ยในระดับใกล้เคียงกัน ทำให้สมดุล สรุปแล้วในแต่ละเดือนเฉลี่ยแล้วธนาคารพาณิชย์จะมีการเบิกธนบัตรเงินสดสุทธิตั้งแต่หลักพันล้านบาทถึงหมื่นล้านบาท ส่วนปีนี้ ธปท.จะเตรียมไว้กี่หมื่นล้านบาทยังไม่แน่ แต่ไม่เป็นปัญหาเพราะธปท.มีธนบัตรสำรองเพียงพอ เนื่องจากธปท.มีธนบัตรสำรองที่เดิมเคยเตรียมเผื่อไว้ช่วงน้ำท่วมมากพอรองรับการเบิกจ่ายในระบบได้นานถึง 4-5 เดือนอีกด้วย เชื่อว่าจะเพียงพอรองรับความต้องการใช้จ่ายแน่นอน 
ทั้งนี้ ฐานของเงินหรือปริมาณเงินสดหมุนเวียนในมือภาคประชาชนและเงินฝากของสถาบันการเงินที่ธปท. ณ วันที่ 2 ธ.ค.ปีนี้อยู่ที่ระดับ 1.255 ล้านล้านบาท เพิ่มขึ้น 8,900 ล้านบาท จากวันที่ 25 พ.ย.ซึ่งอยู่ที่ระดับ 1.246 ล้านล้านบาท โดยปริมาณเงินในระบบยังเพิ่มขึ้นต่อเนื่อง ตามความต้องการใช้จ่ายของประชาชน